במגן דוד אדום מתכוננים לקראת אלפי המדורות שיודלקו ברחבי הארץ עם בליל ל"ג בעומר. כוחות רבים של מד"א יעמדו בכוננות גבוהה ויעניקו מענה רפואי מיידי לכל צורך שעלול להתעורר.
מנכ"ל מד"א, רמ"ג אלי בין, הנחה לתגבר את תחנות מד"א בחובשים ופאראמדיקים ובאמבולנסים כדי לתת מענה למספר הקריאות הגדול שמתקבל במד"א מדי שנה בעקבות כוויות וקשיי נשימה.
גם השנה, מבקשים במד"א מההורים להיצמד למדורות הנוער והילדים, על מנת להשגיח גם על האש וגם על מנת למנוע מקרים של אלימות בין בני נוער שעלולים לעלות בחיי אדם.
· אין להיכנס לאתרי בניה מחשש לנפילות, חבורות וחתכים.
· יש להרחיק את הילדים ממקור האש על מנת למנוע כוויה. אין להשאיר את הילדים ללא השגחה אפילו לרגע, רגע זה הרבה זמן.
· אם אחזה אש בבגדיך, עצור ואל תרוץ! שכב על הקרקע והתגלגל מספר פעמים. ניתן להשתמש בשמיכה או במגבת גדולה כדי לעטוף את הנפגע ו"לחנוק" את האש, יש להקפיד להשאיר את ראש הנפגע חשוף על מנת למנוע חנק.
· במקרה של כוויה יש לקרר את המקום במים פושרים זורמים ולחייג למד"א בטלפון חירום 101 – יש להישמע להנחיות החובשים והפאראמדיקים במוקד עד להגעת צוות מד"א למקום.
· יש לוודא כיבוי מוחלט של המדורה, ע"י שפיכת חול או מים.
5. בשל זיהום האוויר החריג מהעשן הסמיך העולה מהמדורות שנושא איתו אפר רב שנחשב מסוכן לבריאות, ממליץ מד"א לקשישים, נשים בהריון, חולי לב, חולים במחלות ריאה (אסטמה, COPD או בעיות בכלי הנשימה) וכן לפעוטות לשהות בבתים עם חלונות מוגפים.
מנכ"ל מד"א, רמ"ג אלי בין: "מדי שנה נפגעים חוגגים רבים עקב שימוש לא זהיר בחומרי בעירה ובנוזלים דליקים ובילדים שנפצעים במהלך איסוף הקרשים למדורה. אני מבקש מהציבור להקפיד למנות אדם מבוגר כאחראי בכל מדורה, לרכז מיכלי מים בסמוך למוקד האש ולהזעיק מיידית את מד"א בכל מקרה של פגיעה. אני מאחל לכל בית ישראל ל"ג בעומר שמח ובטוח".